Фазлыевлар Яңа елга үзләренә бик зур бүләк ясаган

	Эстраданың популяр дуэты Алсу һәм Азат Фазлыевлар Яңа елны яңа фатирда каршы алырга җыена. Ни өчен җырлы гаилә күптән алынган фатирларына бу атнада гына күченгән икән?	 – Моннан 3 ел элек Идел буе районындагы яңа матур микрорайонда 3 бүлмәле фатир алдык. Әлегә кадәр күченмәвебезнең сәбәбе: балаларның үскәнен көттек. Быел олы улыбыз Аяз 149нчы лицейга укырга керде. Ильясыбызны ишегалдындагы балалар бакчасына бирдек. Аллага шөкер, һәркайсы да якын урнашкан. Барысы да балалар өчен, балалар хакына. Яңа фатирга үзебез теләгәнчә ремонт ясадык, яңа җиһазлар алдык. Ниһаять, 2017 елны яңа фатирыбызда каршы алачакбыз, Алла теләсә, – дип сөйләде Intertat.ru хәбәрчесенә Алсу Фазлыева.

Җырчы сүзләренчә, социаль ипотека программасы буенча алынган бер бүлмәле фатирларын Алсуның бертуган энесенә сатачаклар. «Ул фатирны бик яраттык. Килгән кеше дә ошатып китә иде, шуңа күрә аны чит кешегә бирәсе килмәде», – диде Алсу. 
	Эльвира ШАКИРОВА	
Интертат.ру

	№ --- | 16.12.2016	


